CELEX: 32015H0976
Language: hr
Date: 2015-06-19 00:00:00
Title: Preporuka Komisije (EU) 2015/976 оd 19. lipnja 2015. o praćenju prisutnosti tropanskih alkaloida u hrani (Tekst značajan za EGP)

23.6.2015   
            
            
               HR
            
            
               Službeni list Europske unije
            
            
               L 157/97
            
         PREPORUKA KOMISIJE (EU) 2015/976
   оd 19. lipnja 2015.
   o praćenju prisutnosti tropanskih alkaloida u hrani
   (Tekst značajan za EGP)
   EUROPSKA KOMISIJA,
   uzimajući u obzir Ugovor o funkcioniranju Europske unije, a posebno njegov članak 292.,
   budući da:
   
               (1)
            
            
               Znanstveni odbor za kontaminante u prehrambenom lancu („CONTAM”) Europske agencije za sigurnost hrane (EFSA) donio je mišljenje o tropanskim alkaloidima u hrani i hrani za životinje (1).
            
         
               (2)
            
            
               Najviše se istraživalo tropanske alkaloide (-)-hiosciamin i (-)-skopolamin. Atropin je racemična smjesa (-)-hiosciamina i (+)-hiosciamina od kojih samo (-)-enantiomer hiosciamina pokazuje antikolinergičko djelovanje.
            
         
               (3)
            
            
               Dobro je poznata prisutnost tropanskih alkaloida u rodu Datura. Datura stramonium široko je rasprostranjena u umjerenim i tropskim regijama i iz tog razloga sjemenke biljke Datura stramonium pronađene su kao nečistoće u sjemenkama lana, soji, sirku, prosu, suncokretu i heljdi te njihovim proizvodima. Sjemenke biljke Datura stramonium ne mogu se lako ukloniti iz sirka, prosa i heljde sortiranjem i čišćenjem.
            
         
               (4)
            
            
               Potrebno je više podataka o prisutnosti tropanskih alkaloida u hrani. Potrebno je i shvatiti poljoprivredne uvjete pod kojima se tropanski alkaloidi pojavljuju u poljoprivrednim sirovinama.
            
         
               (5)
            
            
               Stoga je primjereno preporučiti praćenje prisutnosti tropanskih alkaloida u hrani,
            
         DONIJELA JE OVU PREPORUKU:
   
               1.
            
            
               Države članice trebale bi uz aktivno sudjelovanje subjekata u poslovanju s hranom provoditi praćenje prisutnosti tropanskih alkaloida u hrani, a posebno za:
               
                           —
                        
                        
                           žitarice i proizvode dobivene od žitarica, posebno (po redoslijedu važnosti)
                           
                                       —
                                    
                                    
                                       heljda, sirak, proso, kukuruz te brašno od heljde, sirka, prosa i kukuruza
                                    
                                 
                                       —
                                    
                                    
                                       hrana na bazi žitarica za dojenčad i malu djecu
                                    
                                 
                                       —
                                    
                                    
                                       žitne pahuljice za doručak
                                    
                                 
                                       —
                                    
                                    
                                       proizvodi mlinarske industrije
                                    
                                 
                                       —
                                    
                                    
                                       žitarice za prehranu ljudi
                                    
                                 
                     
                           —
                        
                        
                           proizvode bez glutena
                        
                     
                           —
                        
                        
                           dodatke prehrani, čajeve i biljne infuzije
                        
                     
                           —
                        
                        
                           mahunarke (bez mahuna), sjemenke mahunarki i uljarice te proizvode dobivene od njih.
                        
                     
         
               2.
            
            
               Trebalo bi analizirati barem tropanske alkaloide atropin i skopolamin te, ako je moguće, zasebno analizirati enantiomere hiosciamina i analizirati druge tropanske alkaloide.
            
         
               3.
            
            
               Kako bi se osigurala reprezentativnost uzoraka u seriji, države članice trebale bi slijediti postupke uzorkovanja utvrđene u Uredbi Komisije (EZ) br. 401/2006 (2).
            
         
               4.
            
            
               Kao metodu analize za praćenje bilo bi poželjno upotrebljavati tekućinsku kromatografiju visoke djelotvornosti – masenu spektrometriju/(masenu spektrometriju) (HPLC-MS/(MS) ili, ako HPLC-MS/(MS) nije moguća, upotrijebiti plinsku kromatografiju – masenu spektrometriju (GC-MS).
               Granica kvantifikacije (LOQ) za atropin (racemična smjesa enantiomera hiosciamina) i skopolamin trebala bi biti niža od 5 μg/kg i ne viša od 10 μg/kg za poljoprivredne sirovine, sastojke, dodatke prehrani i biljne čajeve te bi trebala biti niža od 2 μg/kg za gotove prehrambene proizvode (npr. žitne pahuljice za doručak) i 1 μg/kg za hranu na bazi žitarica za dojenčad i malu djecu.
            
         
               5.
            
            
               Države članice trebale bi uz aktivno sudjelovanje subjekata u poslovanju s hranom provesti ispitivanja za utvrđivanje poljoprivrednih uvjeta koji dovode do prisutnosti tropanskih alkaloida u hrani, ako se primijete znatne razine tropanskih alkaloida.
            
         
               6.
            
            
               Države članice trebale bi osigurati da se EFSA-i analitički rezultati dostavljaju redovito, a najkasnije do listopada 2016., u formatu za podnošenja podataka EFSA-e u skladu sa zahtjevima iz Smjernica EFSA-e za standardni opis uzorka (SSD) za hranu i hranu za životinje (3) te njezinim dodatnim posebnim zahtjevima za izvješćivanje.
            
         
      Sastavljeno u Bruxellesu 19. lipnja 2015.
      
         
            Za Komisiju
         
         Vytenis ANDRIUKAITIS
         
            Član Komisije
         
      
   
   
      (1)  Odbor CONTAM EFSA-e (Znanstveni odbor EFSA-e za kontaminante u prehrambenom lancu), 2013. Znanstveno mišljenje o tropanskim alkaloidima u hrani i hrani za životinje. EFSA Journal 2013.;11(10):3386, 113 str. doi:10.2903/j.efsa.2013.3386.
   
      (2)  Uredba Komisije (EZ) br. 401/2006 od 23. veljače 2006. o utvrđivanju metoda uzorkovanja i analize za službenu kontrolu razina mikotoksina u hrani (SL L 70, 9.3.2006., str. 12.).
   
      (3)  http://www.efsa.europa.eu/en/datex/datexsubmitdata.htm